| Galiñola pequena |
| --- |
| Femia adulta. |
| Estado de conservación |
| Pouco preocupante (LC)Pouco preocupante |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Clase: | Aves |
| Orde: | Gruiformes |
| Familia: | Rallidae |
| Xénero: | *Porzana* |
| Especie: | ***P. parva*** |

 |
| Nome binomial |
| *Porzana parva*(Scopoli, 1769) |
| Distribución de Porzana parva
     Área de cría.     Área de migración.     Área de invernada.     Aves errantes (estacionalidade incerta).Distribución de *Porzana parva*
     Área de cría.     Área de migración.     Área de invernada.     Aves errantes (estacionalidade incerta).Distribución de *Porzana parva*
     Área de cría.     Área de migración.     Área de invernada.     Aves errantes (estacionalidade incerta). |
| Sinonimia |
| *Zapornia parva* |

A **galiñola pequena** ou **poliña bastarda** (***Porzana parva***) é unha especie de ave gruiforme da familia dos rálidos propia de Eurasia e África. Non se debe confundir con *Porzana pusilla*. Habita en zonas húmidas que teñan xunqueiras, especialmente nos que os xuncos se mesturan con *Typha latifolia* e teñan canles. É moi difícil de ver, e é máis fácil escoitar as súas chamadas. Non se recoñecen subespecies.

Descrición
----------

Macho adulto.
Porzana parva
A galiñola pequena mide de 18 a 20 cm de lonxitude. É lixeiramente menor que a galiñola pinta, da que se diferencia por carecer do barrado escuro dos flancos e as pintas das partes inferiores. A galiñola pequena ten o bico curto e recto, de cor amarela e cunha mancha vermella na base. A diferenza doutras especies do seu xénero, a galiñola pequena presenta un notable dimorfismo sexual. O macho ten as partes superiores veteadas en distintos tons de pardos, con algunhas vetas brancas, e coas partes inferiores e a face de cor gris azulada. Parécense aos machos de galiñola anana (*P. pusilla*), que son algo menores e teñen os flancos barrados e ademais as súas plumas primarias son máis longas e sobresaen máis do seu corpo que na galiñola anana. Ao contrario, a femia ten as partes inferiores beixes e só teñen cor cincenta na face. As femias parécense máis ás *P. flaviventer* dos trópicos americanos. Os inmaturos de galiñola pequena parécense ás femias mais teñen a face e o peito brancos. Os polos están cubertos por penuxe negra, como é típico nos rálidos.

Taxonomía e etimoloxía
----------------------

A galiñola pequena ou poliña bastarda clasifícase no xénero *Porzana*, que pertence á familia Rallidae, unha familia de aves acuáticas e semiacuáticas de tamaño medio, aínda que pequenas en comparación co resto de Gruiformes. Os rálidos adoitan ter a cola curta, patas fortes con dedas longas, plumaxes discretas e o pescozo moito menos longo que o das grúas. Os membros de *Porzana* caracterízanse por non presentar conspicuos escudos frontais como o resto dos rálidos e ser máis pequenos.

Foi descrita cientificamente polo naturalista tirolés Giovanni Antonio Scopoli en 1769, co nome científico, *Rallus parvus*. Posteriormente foi trasladada ao xénero *Porzana*, creado polo zoólogo francés Louis Jean Pierre Vieillot en 1816. Non se recoñecen subespecies de *Porzana parva*:

*Porzana* é a latinización do termo veneciano *sporzana* usado para nomear este tipo de aves, mentres que *parva* en latín significa 'pequena'. É algo máis grande que a galiñola anana, e o adxectivo "bastarda" débese a que ten características intermedias entre as da galiñola anana (*Porzana pusilla*) e as da galiñola pinta (*Porzana porzana*).

Distribución
------------

É unha ave migratoria que cría nas zonas húmidas con extensas xunqueiras e vexetación de ribeira alta de Europa (especialmente no leste) e no oeste de Asia, e desprázase a África e o sueste de Asia para pasar o inverno. Os seus cuarteis invernais africanos son principalmente os lagos espallados polo Sahel e a cunca do Nilo. Na Península Ibérica é rara e obsérvase especialmente durante os seus pasos migratorios. En Galicia é unha ave de paso moi escasa.

Comportamento
-------------

Ovo de *Porzana parva* no MHNT
Buscan alimento sondando co bico na lama ou en augas pouco profundas e tamén peteirando o que ven entre a vexetación. Comen principalmente insectos e pequenos animais acuáticos. Son aves moi esquivas durante a época de cría e é máis probable poder oílas que observalas, e son máis fáciles de ver durante a migración, xa que entón son máis ruidosas e emiten chamadas de tipo *kua*. Aniña en sitios secos entre os xuncos e adoita poñer entre 4 e 7 ovos.

Notas
-----

1. ↑  BirdLife International (2012). "Zapornia parva". *Lista Vermella de especies ameazadas. Versión 2014.3* (en inglés). Unión Internacional para a Conservación da Natureza. Consultado o 17 de maio de 2015.
2. 1 2  Penas Patiño, Xosé M.; Pedreira López, Carlos (setembro de 2004). Guía das aves de Galicia. Ilustrado por Calros Silvar (2ª ed.). A Coruña: Baía Edicións. ISBN 84-96128-69-5.
3. ↑  Conde Teira, M. A. (1999). "Nomes galegos para as aves ibéricas: lista completa e comentada" (PDF). *Chioglossa* (A Coruña) **1**: 121–138. Arquivado dende o orixinal (PDF) o 15 de marzo de 2016. Consultado o 28 de setembro de 2016.
4. 1 2  Mullarney,K.; Svensson, L.; Zetterström, D; y Grant, P.J. (2003). *Guía de Campo de las Aves de España y de Europa*. Editorial Omega. ISBN 84-282-1218-X.
5. ↑  Clements, J. F. T. S. Schulenberg, M. J. Iliff, B.L. Sullivan, and C. L. Wood. 2010. *The Clements checklist of birds of the world: Version 6.5.* Cornell University Press. Downloadable from Cornell Lab of Ornithology
6. ↑  Barry Taylor (2010), *Rails: A Guide to Rails, Crakes, Gallinules and Coots of the World*. Bloomsbury Publishing, p. 374 ISBN 1408135388
7. 1 2  Zoonomen. "Taxonomía de Gruiformes." (en inglés). Consultado o 6 de maio de 2015.
8. ↑  Ioannis Antonii Scopoli. *Annus I-IV Historico naturalis* p. 108.
9. ↑  Frank Gill e David Donsker. *Rails, gallinules & cranes Arquivado 06 de maio de 2014 en Wayback Machine.*. IOC World Bird List versión 5.1.
10. ↑  James A. Jobling. *Helm Dictionary of Scientific Bird Names*. Bloomsbury Publishing p. 293 y 315 ISBN 1408125013

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Galiñola pequena Modificar a ligazón no Wikidata*** |

|  |  |
| --- | --- |
|  | Wikispecies posúe unha páxina sobre:  ***Galiñola pequena*** |

|  |  |
| --- | --- |
| Control de autoridades | 
* Wd: Q270680
* EBID: ID

 |

|  |  |
| --- | --- |
| Identificadores taxonómicos | 
* ADW: Porzana\_parva
* BioLib: 8580
* Dyntaxa: 103063
* EUNIS: 1231
* FE: 96771
* FE-New: ID
* GBIF: 2474627
* IBC: ID
* iNaturalist: 183
* IRMNG: 10586736
* ITIS: 176249
* NBN: NHMSYS0000530786
* NCBI: 1294531
* TAXREF: 3042
* WoRMS: 416692
* Xeno-canto: Porzana-parva

 |